COM7 คาด iPhone 6s – iPhone 6s Plus ยอดพุ่งดันงบฯ Q4 ทุบสถิติ
COM7 ฟุ้งไตรมาส 4/58 คาดผลประกอบการดีทุบสถิติจากรายได้การจำหน่าย iPhone 6s - iPhone 6s Plus เดินเกมส์รุกตลาดไอทีต่อในช่วงที่เหลือของปี ควบคู่กับการรักษาอัตรากำไรที่ดีต่อเนื่อง
16 พ.ย. 2558

นายสุระ คณิตทวีกุล ประธานเจ้าหน้าที่บริหาร บริษัท คอมเซเว่น จำกัด (มหาชน) หรือ COM7 เปิดเผยว่า สำหรับแนวโน้มผลประกอบการไตรมาส 4/2558 นั้น คาดว่าจะทำสถิติที่ดีมากจากการรับรู้รายได้การจำหน่าย iPhone 6s – iPhone 6s Plus ซึ่งเริ่มจำหน่ายวันแรก 30 ตุลาคมที่ผ่านมา ประกอบกับมีผลิตภัณฑ์ใหม่ กลุ่ม iPad Pro- Apple TV
ขณะที่การประมูล 4G คลื่น 1800 MHz ที่ผ่านมา ได้สรุปรายชื่อผู้ประกอบการที่ได้รับสัมปทานคลื่นความถี่เรียบร้อยแล้ว และหากเปิดให้บริการอย่างเป็นทางการ COM7 มีความพร้อมอย่างมากในการจำหน่ายสินค้า อุปกรณ์ (Device) ที่รองรับ 4G ทุกกลุ่มสินค้าที่จำหน่ายใน BaNANA IT, BaNANA Mobile, iStudio, iBeat, uStore By Comseven
โดย COM7 ได้รับประโยชน์สูงสุดจากช่องทางในการจัดจำหน่ายที่มีกว่า 300 สาขา ผ่าน iStudio,iBeat by Comseven และ BaNANA IT ซึ่งมีสาขาครอบคลุมพื้นที่มากที่สุดในประเทศ
ทั้งนี้ Com7 เป็นผู้ประกอบการรายใหญ่สุดของ Apple ในประเทศไทยในแง่ของยอดขายและปริมาณสาขา อีกทั้งยังเป็นผู้ประกอบการที่ความสามารถในการรักษาอัตรากำไรขั้นต้นที่ดี มากและไม่เพียงแค่ร้าน iStudio iBeat by Com7 เท่านั้นที่จำหน่ายสินค้าของ Apple เพราะยังมีร้าน BaNANA IT จำนวนทั้งหมดกว่า 110 สาขาที่จำหน่ายสินค้า Apple ในต่างจังหวัดด้วยเช่นกัน จึงเชื่อว่าจากความแข็งแกร่งเรื่องช่องทางการขายและการเข้าถึงกลุ่มลูกค้า ได้มากที่สุดรายหนึ่งในประเทศ และสินค้าในทุก Categoriesรองรับคลื่นความถี่ 4G
“การเปลี่ยนผ่านไปสู่ยุค 4G COM7 ได้รับประโยชน์โดยตรงเพราะเรามี Device ที่รองรับเทคโนโลยี 4 G คาดว่าจะสะท้อนไปยังอัตรากำไรขั้นต้นและอัตรากำไรสุทธิที่จะปรับเพิ่มขึ้น ได้ เพราะ กลุ่ม Device ของเราครบวงจรและวางจำหน่ายในร้านสาขากว่า 300 สาขาครอบคลุมพื้นกรุงเทพฯ ปริมณฑล และต่างจังหวัดมากที่สุด 55 จังหวัดทั่วประเทศ หาก Operator ทุกค่ายเริ่มให้บริการน่าจะส่งผลต่อการซื้ออุปกรณ์ต่างๆที่รองรับ 4G ทันที และต่อยอดในการจำหน่ายซิมในรูปแบบการเป็นพันธมิตรกับ Operator ต่างๆ เพิ่มรายได้อีกด้วย คาดว่าไตรมาส 4/58 จะเป็นนิวไฮสูงสุดของปีนี้ ทั้งในแง่รายได้ กำไร” นายสุระกล่าว